Syed Nazrul Islam

Syed Nazrul Islam (Kishoreganj Sadar Upazila, 1925eko otsailaren 18a – Dhaka, 1975eko azaroaren 3a) Bangladeshko estatuburua izan zen 1971tik 1972ra.

Islam Zuzenbidean eta Historian graduatu zen Dhakako Unibertsitatean eta Liga Musulmanako ikasleen buruzagi politikoa izan zen. Bere ikastetxeko hockey eta kriket taldeetako kapitaina ere izan zen eta Pakistanen aldeko Mugimenduan parte hartu zuen.

1949an Pakistango gobernuko funtzionario sartu zen, baina 1951n dimisioa eman zuen historiako irakasle gisa lan egiteko.

Islam Awami Ligako eta Bengaliar Hizkuntzaren aldeko Mugimenduko kidea izan zen. 1970ean Pakistango parlamentuko diputatu hautatu zuten eta 1971n Bangladeshko independentzia aldarrikatu zutenetako bat izan zen. 1971tik 1972ra herrialdeko behin-behineko estatuburua izan zen, gerrilla independendistak koordinatu zituen eta Indiaren babesa lortu zuen.

1975eko abuztuan Sheikh Mujibur Rahmanen hilketaren ondoren, Islam ezkutatu egin zen beste politikari batzuekin batera. Azkenean atxilotu eta Dhakan espetxeratu zuten. Islam kartzelan hil zuten 1975eko azaroaren 3an, Tajuddin Ahmad, Muhammad Mansur Ali eta A. H. M. Qamaruzzamanekin batera.

Kategoria:Bangladeshko musulmanak
Kategoria:Bangladeshko politikariak
Kategoria:Pakistango politikariak
Kategoria:Eraildako presidenteak